ജലഗതാഗതത്തിനും മത്സ്യബന്ധനത്തിനും ഭീഷണിയായി പോളപായല് വൈക്കം: വേന്പനാട്ടുകായലില് നിറഞ്ഞ പോളപായല് ജലഗതാഗതത്തേയും മത്സ്യബന്ധനത്തേയും തടസപ്പെടുത്തുന്നു. വേന്പനാട്ടുകായലില് തണ്ണീര്മുക്കം ബണ്ടിന്റെ തെക്കും വടക്കുംഭാഗങ്ങളിലാണ് പോള ശല്യം രൂക്ഷമായിരിക്കുന്നത്. തണ്ണീര്മുക്കം ബണ്ടിന്റെ തെക്കുഭാഗത്ത് പുത്തന് കായലില് പോളപായല് വഞ്ചിവീടുകളുടെ സഞ്ചാരത്തെയും പ്രതികൂലമായി ബാധിക്കുകയാണ്. കായലില് കനത്തതോതില് തിങ്ങിയ പായലും പുല്ലും യാത്രാബോട്ടിന്റെ പ്രോപ്പല്ലറില് കുടുങ്ങി ബോട്ടുകള്ക്കു യന്ത്രത്തകരാര് ഉണ്ടാകുന്നത് പതിവാക്കുകയാണ്. ചെറുവള്ളങ്ങളില് മത്സ്യബന്ധനത്തിനും കക്ക വാരുന്നതിനുമെത്തുന്നവര്ക്കും പോളപായല് വലിയ ദുരിതമാണുണ്ടാക്കുന്നത്. പായലിനും പുല്ലുകള്ക്കുമിടയിലൂടെ വള്ളം തുഴഞ്ഞെത്താന് മത്സ്യ, കക്ക തൊഴിലാളികള് ഏറെ പണിപ്പെടേണ്ടി വരികയാണ്. മത്സ്യ ത്തൊഴിലാളികളുടെ വലകളില് പായല് കുടുങ്ങി വലകള്ക്കു കനത്തനാശം സംഭവിക്കുന്നതും പതിവാകുകയാണ്. ഉള്പ്രദേശങ്ങളിലെ ജലാശയങ്ങളില്നിന്നും പുറന്തള്ളിയ പോളപായലാണ് കായലില് ഒഴുകിയെത്തിയത്. ജലാശയങ്ങളിലെ പോളപായല് ശല്യം ഒഴിവാക്കാന് പോളപായലിനെ ജൈവവളവും മൂല്യവര്ധിത ഉത്പന്നവുമാക്കുന്ന പദ്ധതി സര്ക്കാര് വിഭാവനം ചെയ്തെങ്കിലും പദ്ധതി പ്രാവര്ത്തികമായില്ല. കായലില് മഴ കനത്ത് ലവണാംശം കുറയുന്നതോടെ പോളപായല് എത്തുന്നത് വര്ഷങ്ങളായി ജനങ്ങള്ക്ക് ദുരിതമാകുകയാണ്.